31993L0091
L 284/25
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 93/91/ЕИО НА КОМИСИЯТА
от 29 октомври 1993 година
за привеждане в съответствие с техническия прогрес на Директива 78/316/ЕИО на Съвета относно вътрешните инсталации на моторните превозни средства (разпознаване на устройствата за управление, на контролните сигнални устройства и индикаторите)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Директива 70/156/ЕИО на Съвета от 6 февруари 1970 г. за сближаване на законодателствата на държавите-членки относно типовото одобрение на моторни превозни средства и техните ремаркета (1), последно изменена с Директива 92/53/ЕИО (2), и по-специално член 13, параграф 2 от нея,
като взе предвид Директива 78/316/ЕИО на Съвета от 21 декември 1977 г. за сближаване на законодателствата на държавите-членки относно вътрешните инсталации на моторните превозни средства (разпознаване на устройствата за управление, на контролните сигнални устройства и индикаторите) (3), и по-специално член 4 от нея,
като има предвид, че Директива 78/316/ЕИО е една от специалните директиви за процедурата за типово одобрение на ЕИО, която е установена с Директива 70/156/ЕИО на Съвета; като има предвид, че следователно разпоредбите, определени в Директива 70/156/ЕИО относно системите, компонентите и обособените технически възли на превозното средство, се прилагат за настоящата директива;
като има предвид, че по-специално член 3, параграф 4 и член 4, параграф 3 от Директива 70/156/ЕИО изискват към всяка специална директива да се приложи информационен документ, който съдържа съответните точки на приложение I към същата директива, както и сертификат за типово одобрение, изготвен въз основа на приложение VI към нея, за да може типовото одобрение да се компютъризира;
като има предвид, че Директива 76/756/ЕИО на Съвета от 27 юли 1976 г. за сближаване на законодателствата на държавите-членки относно инсталирането на светлинни и светлинно-сигнални устройства на моторни превозни средства и на техните ремаркета (4), последно изменена с Директива 91/663/ЕИО (5), определя символа, който се използва за разпознаване на устройствата за управление на ръчното регулиране на предните светлини, и че този символ се запазва;
като има предвид, че практическият опит показа, че някои изисквания трябва да бъдат изменени или уточнени, в частност като се въвеждат нови символи, които са понастоящем международно признати и са стандартизирани от Международната организация по стандартизация (ISO), както и като се заличат някои символи, които не се използват повече; като има предвид, че трябва да се отчитат новите техники за разпознаване, които би трябвало да се използват широко, състоящи се в използването на думи или съкращения вместо символи за устройствата за управление, контролните сигнални устройства или индикаторите; като има предвид, че ще трябва да се въведат специфични изисквания, когато се получат по-подробни данни, които да позволят проектирането на модели, основаващи се на тези нови техники за разпознаване;
като има предвид, че разпоредбите на настоящата директива са в съответствие със становището на Комитета по привеждане в съответствие с техническия прогрес, създаден с Директива 70/156/ЕИО,
ПРИЕ НАСТОЯЩАТА ДИРЕКТИВА:
Член 1
1. Член 1 от Директива 78/316/ЕИО се изменя, както следва:
2. Списъкът на приложенията и приложения I, II, III и IV към Директива 78/316/ЕИО се изменят в съответствие с приложението към настоящата директива.
Член 2
1. Считано от 1 април 1994 г., държавите-членки не могат на основания, свързани с вътрешните инсталации на превозното средство (разпознаване на устройствата за управление, контролните сигнални устройства и индикаторите):
-
да отказват издаването на типово одобрение на ЕИО или издаването на национално одобрение за определен тип моторно превозно средство
или
-
да забраняват регистрацията, продажбата или въвеждането в експлоатация на превозни средства,
ако вътрешните инсталации (разпознаването на устройствата за управление, контролните сигнални устройства и индикаторите) отговарят на изискванията на Директива 78/316/ЕИО, изменена с настоящата директива.
2. Считано от 1 октомври 1995 г., държавите-членки:
-
не могат повече да издават типово одобрение на ЕИО за тип превозно средство,
-
могат да отказват да издават национално типово одобрение за тип превозно средство и
-
могат да отказват регистрацията, продажбата и въвеждането в експлоатация на нови превозни средства, които не се придружават от сертификат за съответствие съгласно Директива 70/156/ЕИО
на основания, свързани с вътрешните инсталации (разпознаване на устройствата за управление, контролните сигнални устройства и индикаторите), ако изискванията на Директива 78/316/ЕИО, изменена с настоящата директива, не са спазени.
Член 3
1. Държавите-членки въвеждат в сила законовите, подзаконовите и административните разпоредби, необходими за да се съобразят с настоящата директива, най-късно до 31 март 1994 г. Те незабавно уведомяват Комисията за това.
2. Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Редът и условията на позоваване се определят от държавите-членки.
3. Държавите-членки уведомяват Комисията за текстовете на основните разпоредби от националното законодателство, които те приемат в областта, уредена от настоящата директива.
Член 4
Адресати на настоящата директива са държавите-членки.
Съставено в Брюксел на 29 октомври 1993 година.